Titel Skoven

Tema: Naturen, Klima, Sorg, Ungdomsliv,

Fag: Dansk

Målgruppe: 8.-10. klasse

Om bogen

Skoven’ af Sarah Engell er en dystopisk roman om, hvor galt det går, når mennesket forsøger at beherske naturen. Og det går da også grueligt galt. Alt starter dog i en genkendelig verden. Ask, en outsider, har sidste skoledag i 9. klasse. Planen er, at han skal i Dyrehaven og feste med hele årgangen. Her håber han endelig på, at han får fat i Emma, som han er vild med. Det begynder også lovende, men pludselig forsvinder Emma ind i skoven for at tisse, men hun kommer ikke tilbage. Ask følger efter hende, men da han først er trådt ind i skoven, er det som om, at skoven lukker sig om ham. Pludselig er han omgivet af skov, der både virker sært levende og foruroligende uendelige ungdomsproblematikker.

Om den pædagogiske vejledning

Den pædagogiske vejledning har til hensigt at give eleverne en udvidet forståelse af tekstens mange tomme pladser. Der er lavet opgaver til både før og efter læsningen, men størstedelen af arbejdet bør foregå mens eleverne læser 'Skoven'. Det er en fortælling, der kræver, at man sammen taler om og får vendt historiens udvikling, symboler og mening. Derfor er der også lavet en enkel opgave til hver af de 22 kapitler, samtidig med at eleverne kan præsenteres for et udvalgt citat fra det enkelte kapitel, der kan være godt at tage udgangspunkt i, når man har klassesamtale omkring bogen. Citaterne kan benyttes til at sætte fokus på handlingen, sproget og de tematikker teksten vedrører. Spørgsmålene er formuleret, så eleverne hele tiden forholder sig til handlingen og kan følge med i denne. Afslutningsvis er der en række forslag til andre titler, der tematisk bevæger sig omkring samme område.

Faglig relevans/kompetenceområder

Arbejdet med ‘Skoven’ er en oplagt mulighed for at arbejde ned en fortælling, der problematiserer menneskets forhold til naturen. I vanlig stil har Sarah Engell et fornemt blik for de gode ungdomsportrætter og formår at skabe en fortættet stemning og opadgående spændingskurve, der holder læseren fanget til allersidste side. Genren er en smule atypisk for både forfatter og ungdomslitteraturen i Danmark generelt, men det er kun et plus, at vi her får en fortælling, hvor der er mere på spil, end de sædvanlige ungdomsromaner.

Forslag til læringsmål

* Eleven har viden om temaers universelle gyldighed
* Eleven kan gennemføre en indsigtsfuld analyse af en tekst
* Eleven kan opleve tekster som meningsfulde for eget liv og en øget omverdensforståelse
* Eleven kan deltage aktivt, åbent og analytisk i dialog

**Før læsningen**

**Læs bagsiden - svar på spørgsmålene**

Bagsideteksten fortæller en lille del af historiens handlingsforløb. Læs teksten og giv dine egne bud på, hvad der kan være svarene på de fire spørgsmål i teksten?

**De 5**

Hvad ved du om Dyrehaven, Sarah Engell, Forskning, Dystopier og Sidste Skoledag. Vælg én af de fem overskrifter og forbered et kort slideshow med baggrundsviden om overskriften.

**Ud i skolegården - ud i skoven**

Læs første kapitel i skolegården og gå derefter ud i et skovområde, hvis I har det i nærheden. Giv eleverne papir og blyant og giv dem til opgave at finde et sted at sidde alene, hvor de kort og essayagtigt beskriver deres forhold til skove og naturen.

**Under læsningen**

**Kapitel 1**

Hvordan adskiller Ask og Emma sig fra de øvrige elever, og hvad får du at vide om dem og deres forhold? Noter alt det du ved og fornemmer.

"*En fuckfinger mere til samlingen, siger jeg", s. 13*

**Kapitel 2**

Kloning, gensplejsning, manipulation, tiltagende anomalier. Rygterne om Asks fars forskning er mange og en populær influencer har opsøgt ham for at udfordre den. Hvad finder du af om faren i kapitlet - og hvad tror du, at brevet han har efterladt til Ask betyder?

*"Hun ville have købt flødeskumskager til i dag. Måske endda sat et flag på bordet", S. 22*

**Kapitel 3**

Hvilket indtryk får du af Oliver og Chili - og hvilke relationer har Ask til de to?

*"Får en sær fornemmelse af, at skoven lukker sig bag mig", s. 41*

**Kapitel 4**

Naturen virker forandret, da Ask er trådt ind i skoven for at lede efter Emma. Saml eksempler på at naturen opfører sig anderledes og skriv dem ned i en fælles padlet.

"*En følelse af uvirkelighed sniger sig ind på mig", s. 45*

**Kapitel 5**

Ask har fået følgeskab af Oliver og Chili. Hvad oplever de?

"*Jeg har efterhånden et helt arsenal af undskyldninger, og jeg hader at være sådan. Da mor blev syg, blev jeg det på en måde også. Min sygdom dør man bare ikke af", s. 52*

**Kapitel 6**

Hvilken rolle fornemmer du, at ræven spiller i kapitlet.? Hvordan adskiller den sig fra andre ræve og hvordan reagerer de tre forskelligt på det de oplever?

"*Dem derhjemme. Jeg aner ikke, om jeg stadig har nogen derhjemme, Men jeg siger ingenting", s. 62*

**Kapitel 7**

3 armbånd og en reference til Hans og Grete. Handlingen er dog ikke særlig eventyrlig, selvom at Oliver og Ask begynder at finde hinanden. Hvad er der sket imellem dem, hvad har skabt konflikten og hvad finder de ud af om og med hinanden?

"*På alle de fucking roller, man spiller", s. 70*

**Kapitel 8**

Trægrene gror ud igen med det samme og alting går i ring, og da Ask klatrer op for at danne sig et overblik er der skov i en uendelighed. Hvordan ville du reagere, hvis du var sammen med Ask, Oliver og Chili?

"*Det burde være umuligt, men vi er for udmattede til at tale om det", s. 86*

**Kapitel 9**

Skoven, planterne og dyrene opfører sig vanvittigt. Ask springer ned i rævehullet i håb om at finde Emma. Giv 2 argumenter for og imod, at det er en god idé.

"*Igen får jeg den der underlige fornemmelse af, at den vil mig noget", s. 90*

**Kapitel 10**

Hvilke tanker tror du Ask gør sig om sin far og hans forskning, da de ankommer til et helt andet skovområde, hvor forskningsormådet har ligget. Hvad har du selv af mistanke til, at der er sket?

*“Jeg tænker på lyden af hans gråd bag den lukkede kontordør. Jeg tænker på, hvad der var sket, hvis jeg havde banket på. Siden mor døde, har vi stort set ikke talt sammen. Han forsvandt ind i sin verden, jeg forsvandt ind i min”, s. 99*

**Kapitel 11**

Giv et bud på hvem stemmen tilhører?

*“Skoven er ved at spise sig vej ind i drivhuset”, s. 101*

**Kapitel 12**

Uoverensstemmelserne i gruppen synes at være væk. Hvordan fornemmer man det - og hvad tror du er årsagen til det?

*“Før træerne overtog stedet, må det have været et slags depot”, s. 106*

**Kapitel 13**

Langt om længe finder de frem til Emma. Hvordan er hendes tilstand og hvordan reagerer hun på at være fundet?

*“En sværm af lyserøde sommerfugle flyver ind, og et øjeblik er luften fuld af vinger. Det er noget af det smukkeste, jeg har set, og alligevel fylder det mig med rædsel", s. 115*

**Kapitel 14**

Hvilke tanker gør Oliver og Ask sig om hvad de savner og mangler. Og hvad ville du selv mærke som den største savn, hvis du pludselig var afskåret fra din normale virkelighed?

*“Skoven betragter os. Hver eneste svamp, blomst og myg. Alle holder de øje med os. Jeg forsøger at ryste fornemmelsen af mig, men mærker hele tiden et blik i nakken.” s. 117*

**Kapitel 15**

Hvad sker der med Ask i kapitlet og hvordan reagerer han efter at bliver bidt af en bille. Brug eventuelt citatet som inspiration til dit svar.

*“Huden er varm, hvor jeg blev bidt, og varmen tager til. Den breder sig i kroppen, og der falder en ro over mig. Det er, som om jeg ikke kan trække vejret. Eller ikke vil.” s. 121*

**Kapitel 16**

Hvad er Petras historie og hvilket projekt har hun været i gang med sammen med Asks far? Hvordan adskiller deres forskning og fokus på gensplejsning og genmanipulation sig fra det normale? Og hvilke svar giver kapitlet dig og Ask på alle de uforklarlige ting, der er sket førhen?

*”“Vores fokus var lidt anderledes. I stedet for at tage gener fra fisk tog vi gener fra mennesker.” “Mennesker?” Spørger Chili. “Afdøde primært. Eller døende. Det var projektet. Vi tog gener fra mennesker og satte dem ind i træer.” “Men…” Jeg ryster på hovedet. “Hvorfor?”. “Træer kan leve længe, måske evigt”, s. 130*

**Kapitel 17**

Hvad opdager Ask om farens projekt - og hvordan reagerer han, da han pludselig forstår, hvad faren har forsøgt på?

*“Forsigtigt stryger jeg fingerspidserne hen over en gren, og jeg ved, at det er vanvittigt, men det er, som om grenen gengælder berøringen. Den løfter sig mod min hånd, og en lyd undslipper mig. Et gisp eller hulk, og jeg slår armene om træet. Knuger det ind til mig”, s. 144*

**Kapitel 18**

Da de endelig finder ud af skoven, er verden forandret. Hvad oplever de tre, hvordan handler de og hvad ville du selv have gjort i den situation?

*“Pulsen dunker i mine ører, mens vi spurter. Bag os vælter køreledningsmasterne, så det gungrer i jorden. Vi snubler afsted uden at se os tilbage. Hele tiden ser jeg Preben for mig. Hans skræmte udtryk. Poterne i luften. Synet brænder i mig, mens vi spæner langs togskinnerne gennem et skovdækket Østerbro”, s. 161*

**Kapitel 19**

Chili siger: “Naturen er ikke hævngerrig. Vi har begået overgreb mod den i århundreder, og den har fundet sig i det. Hvorfor skulle den pludselig ændre sig?” Hvad mener hun med dette?

*“Synet er som en mavepuster, da vi træder ud på gaden. Langsomt går vi væk fra metrostationen, for lamslåede til at sige noget. København er fuldstændig overgroet”, s. 168*

**Kapitel 20**

Hvad sker der med indre København og Tivoli?

*“”Alting forsvinder,” siger Chili. Ikke alting. Kun de menneskeskabte ting”, s. 176*

**Kapitel 21**

Hvad er det, der sker med Ask - og hvorfor lader han det ske?

*“Pinefuldt langsomt sænker jeg mig ned i billehavet, centimeter for centimeter, og det er så berusende, at jeg udstøder et støn. Billerne strømmer ind over min krop fra alle sider og omslutter mig”, s. 183*

**Kapitel 22**

Ask bliver et med naturen og finder ro. Alligevel hører han også fjerne stemmer: “Vågn op” og

“Åbn dine øjne”. Hvor kommer stemmerne fra? Kan det have været en drøm?

*“Da jeg vil løfte foden, kan jeg ikke. Der er muljord helt op til mine ankler. Fødderne prikker og summer, blodet løber hurtigere", s. 188*

**Efter læsningen**

**Backster - fiktion eller fakta?**

Undersøg om historien Backster, CIA-manden der lavede planteforsøg. Er det opdigtet eller er der noget om, at planter viser tegn på stress og kan læse tanker?

**Wood Wide Web**

Træer taler sammen. Find to træer i nærheden af skolen og lav en fiktiv sms-samtale mellem dem. Brug appen TextingStory og bliv inspireret til indhold på side 134-135.

**Citatet**

*“I er fremtidens frø, og I skal skabe en ny og anderledes skov.”*

Sådan indledes bogen på første linje - og med dette udsagn får vi faktisk også en del af handlingen afsløret - og også som en ledetråd over bogens budskab. Men hvad menes der med sætningen - og er det rigtigt?

**Ledetråde**

Mange ting afsløres i handlngen, inden vi får dem serveret på et sølvfad senere i fortællingen. Find eksempler fra bogens indledning, hvor der ligges spor, varsler og ledetråde ud.

**Skjulte symboler**

Ask og Emma er klædt ud som Dali og Nemo. Der er referencer til myten om Ask og Embla. I skoven møder vi et væld af dyr, fx ræven, musvågen og hjorten. Find ud af om noget af det nævnte gemmer på skjule symboler.

**Wanted-plakat** (Greb fra udgivelsen 'Grib litteraturen')

Emma er forsvundet. Lav en Wanted-plakat, hvor hun eftersøges. Husk at beskriv særlige kendetegn og personlighedstræk. Sæt også gerne dusør på.

**Supplerende materialer:**

**Bjørnen af Tina Sakura**

En billednovelle, hvor økokritikken også spiller en væsentlig rolle. <https://mitcfu.dk/CFUEBOG1120933>

**At overleve naturens vrede**

En TV-udsendelse, der omhandler naturkatastrofernes verden. <https://mitcfu.dk/TV0000035662>